อานันท์ ลั่น ไร้ปมขัดแย้ง ทส.กับกก.4 ฝ่าย
ประธานกรรมการ 4 ฝ่ายแก้มาบตาพุด ยืนยันไม่ได้ขัดแย้งกับกระทรวงทรัพย์ฯ ระบุทำงานร่วมกันตลอด
15 ก.พ. 2553

ประธานกรรมการ 4 ฝ่ายแก้มาบตาพุด ยืนยันไม่ได้ขัดแย้งกับกระทรวงทรัพย์ฯ ระบุทำงานร่วมกันตลอด
นายอานันท์ ปันยารชุน ประธานคณะกรรมการ 4 ฝ่าย เพื่อแก้ปัญหาการลงทุนมาบตาพุด ยืนยันว่า การจัดทำเวทีความคิดเห็นร่วมกับกระทรวงทรัพยากรธรรมชาติและสิ่งแวดล้อม (ทส.) ไม่มีปัญหาความขัดแย้ง โดยกระทรวงทรัพยากรฯ ยืนยันจะเป็นฝ่ายเลขาฯ ในการจัดเวทีรับฟังความคิดเห็นของประชาชนทั่วประเทศ 5 ครั้ง เพียงแต่กระทรวงทรัพยากรฯ เสนอให้เปิดเวทีรับฟังความเห็นของคณะกรรมการชำนาญการก่อน
ทั้งนี้ คณะกรรมการ 4 ฝ่าย และกระทรวงทรัพยากรฯ ได้มีการหารือกันมาโดยตลอด ถึงการทำงานคู่ขนาน โดยเฉพาะในประเด็น การจัดแบ่งประเภทกิจการรุนแรงที่จะต้องยึดหลักความเป็นไปได้ ความเหมาะสม ความยืดหยุ่น ข้อเท็จจริง และการบังคับใช้ ทั้งหมดต้องสอดคล้องกัน และที่สำคัญไม่สร้างปัญหาในอนาคต
ส่วนการหารือร่วมกับ นายอภิสิทธิ์ เวชชาชีวะ นายกรัฐมนตรี นั้น เป็นการรายงานความคืบหน้าการทำงานของคณะกรรมการ ซึ่งที่ยังเหลืออยู่ในขณะนี้ คือการตั้งองค์การอิสระ ขณะที่ นายกรัฐมนตรี ได้เล่าถึงแนวคิดการทำงานของรัฐบาลให้ 2 เรื่องคือ การออกพ.ร.บ.องค์การอิสระ ด้านสิ่งแวดล้อมและสุขภาพ ที่อยู่ระหว่างการพิจารณาของกฤษฎีกา ซึ่งคณะกรรมการ 4 ฝ่าย เชื่อว่า ทางกฤษฎีกาจะเข้าใจเจตนารมย์ในการเสนอร่างองค์การอิสระ ว่าออกมาให้เป็นไปตามมาตรา 67 วรรคสอง